Itse se o se dumelang. Fa o sa itlhaloganye, o ka nna wa feleletsa o tshwana le mpopi o batho ba o tsenyang megala ba bo ba o binisa. Go botoka go latela kgakololo eno ya Baebele: “Tlhomamisang dilo tsotlhe; ngangatlelang se se molemo.” (1 Bathesalonika 5:21) Fa o tlhaloganya Baebele sentle, ga go kitla go nna motlhofo gore batho ba go raele go dira dilo tse di sa siamang ka gonne o tla bo o itse se o se dumelang. Buka nngwe e e tlhalosang hisitori ya Roma ya re: “Mo mafelong otlhe a Roma e neng e a busa, Judea e ne e le lengwe la mafelo a Roma e neng e sa utlwane sentle le one. Bajuda ba ne ba sa rate batho ba ba neng ba nyatsa meetlo ya bone mme Baroma ba ne ba sa rate tsela e Bajuda ba neng ba le manganga ka yone.” Bajuda ba le bantsi ba ne ba lebeletse gore go tla nna le moeteledipele yo o tla ba gololang mo pusong ya Roma e ba neng ba sa e rate. Mme ka ngwaga wa 33, Jesu Keresete o ne a re Jerusalema e tlile go senngwa.